Whernside

Whernside er et fjell i Yorkshire Dales. Det tilhører kjeden Penninene, og er det høyeste punktet i North Yorkshire. Toppen, som når 736 meter over havet, ligger på grensen mellom North Yorkshire og Cumbria. Fjellet er en av de såkalte Three Peaks; de andre to er Ingleborough og Pen-y-Ghent. 

Fjellet består av en lang rygg som går omtrent nord–sør. Den vanligste ruten til toppen går fra sør, og starter nær landsbyen Bruntscar. Man kan også nå den fra nord. I Three Peaks Challenge, som vanligvis utføres mot klokken, bestiger man Whernside fra nord og går ned på sørsiden. Whernside er kategorisert som en marilyn, hewitt og nuttall. 

På klare dager er det flott utsikt mot vest, hvor man finner Lake District og Morecambe Bay. 

Omkring tre km sørøst for fjell finner man Ribblehead Viaduct på Settle-Carlisle Railway. 

Det finnes to andre høyder med lignende navn, Great Whernside og Little Whernside, som ligger noen kilometer mot øst fra Whernside. Navneleddet whern antas å være beslektet med quern, «møllestein». 

Fjell i England
Yorkshire Dales
North Yorkshire
Cumbria
Fjell under 1000 meter